**Broj: 711-I-1621-M-145/18-02-16**

Zagreb, 23. studeni 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Luciana Vukelića, ravnatelja Hrvatskog zavoda za zdravstveno osiguranje,** na 29. sjednici, održanoj 23. studenog 2018.g., daje sljedeće

**MIŠLJENJE**

1. **Na temelju članka 14. stavka 5. ZSSI-a dužnosnik Lucian Vukelić, ravnatelj Hrvatskog zavoda za zdravstveno osiguranje, može istovremeno uz obnašanje navedene javne dužnosti biti član upravnih i nadzornih tijela najviše dviju neprofitnih udruga i zaklada, te u tom okviru može obavljati i funkciju predsjednika Hrvatskog biatlonskog saveza ukoliko bude izabran, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**
2. **Za tumačenje predstavlja li istovremeno obnašanje dužnosti ravnatelja Hrvatskog zavoda za zdravstveno osiguranje i obavljanje funkcija u sportskoj udruzi povredu članka 27. stavka 3. podstavka 1. Zakona o sportu („Narodne novine“, broj 71/06., 150/08., 124/10., 124/11., 86/12., 94/13., 85/15., 19/16.) nadležan je Središnji državni ured za šport.**

Obrazloženje

Zahtjev za davanjem mišljenja Povjerenstva podnio je dužnosnik Lucian Vukelić, ravnatelj Hrvatskog zavoda za zdravstveno osiguranje. U knjigama ulazne pošte zahtjev je zaprimljen pod poslovnim brojem: 711-U-3289-M-145/18-01-5 19. studenog 2018.g., povodom kojeg se vodi predmet broj: M-145/16.

Člankom 3. stavkom 1. podstavkom 31. ZSSI-a propisano je da su ravnatelji i pomoćnici ravnatelja Hrvatskog zavoda za zdravstveno osiguranje dužnosnici u smislu odredbi navedenog zakona, stoga je Lucian Vukelić, povodom obnašanja dužnosti ravnatelja Hrvatskog zavoda za zdravstveno osiguranje obvezan postupati sukladno odredbama ZSSI-a.

Povjerenstvo napominje kako postoji terminološka neusklađenost ZSSI-a i važećeg Zakona o obveznom zdravstvenom osiguranju („Narodne novine“, broj 80/13., 137/13.) i Statuta HZZO-a. Naime, ZSSI koristi termine direktora, te zamjenika i pomoćnika direktora, a Zakon o zdravstvenom osiguranju i Statut HZZO-a termine ravnatelja, zamjenika i pomoćnika ravnatelja. Povjerenstvo stoga utvrđuje kako se za potrebe primjene odredbi ZSSI-a termini direktora i ravnatelja smatraju istoznačnim pojmovima, te da se u tom smislu članak 3. stavak 1. podstavak 31. ZSSI-a zapravo odnosi na ravnatelja, zamjenika ravnatelja i pomoćnike ravnatelja, budući da po važećem ustrojstvu HZZO-a ne postoji funkcija direktora i pomoćnika direktora, već ravnatelja i pomoćnika ravnatelja.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Lucian Vukelić traži mišljenje Povjerenstva može li istovremeno s obnašanjem dužnosti ravnatelja Hrvatskog zavoda za zdravstveno osiguranje obavljati funkciju predsjednika Hrvatskog biatlonskog saveza ukoliko se kandidira za obavljanje navedene funkcije.

Uvidom u Registar dužnosnika kojeg vodi Povjerenstvo utvrđeno je kako dužnosnik Lucian Vukelić obnaša dužnost ravnatelja Hrvatskog zavoda za zdravstveno osiguranje od 15. ožujka 2018. g.

Uvidom u podatke Registra udruga Republike Hrvatske, pri Ministarstvu uprave, Povjerenstvo je utvrdilo kako je pod registarskim brojem: 21004958, OIB: 64678884885, upisana udruga Hrvatski biatlonski savez, kao savez udruga.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 5. stavkom 4. ZSSI-a propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 14. stavkom 5. ZSSI-a propisano je da dužnosnici mogu biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Zakonom o sportu („Narodne novine“, broj 71/06., 150/08., 124/10., 124/11., 86/12., 94/13., 85/15., 19/16.) propisano je da pravne osobe u sustavu sporta u Republici Hrvatskoj mogu biti: sportske udruge, trgovačka društva i ustanove. Sportskim udrugama se u smislu navedenog Zakona smatraju one udruge koje se osnivaju radi obavljanja sportskih djelatnosti propisanih Zakonom o sportu. Na osnivanje, ustroj, pravni položaj, registraciju i prestanak sportskih udruga primjenjuju se odredbe Zakona o udrugama, ako nije drugačije propisano Zakonom o sportu.

Člankom 16. stavkom 1. Zakona o udrugama („Narodne novine“ broj 74/14., 70/17.) propisano je da članovi udruge upravljaju udrugom neposredno ili putem svojih izabranih predstavnika u tijelima udruge na način propisan statutom. Člankom 16. stavkom 3. tog Zakona propisano je da je skupština najviše tijelo udruge. Statutom se može utvrditi drukčiji naziv skupštine kao najvišeg tijela udruge. Člankom 16. stavkom 4. istog Zakona propisano je da se statutom udruge, osim skupštine, mogu utvrditi druga upravna (izvršna), nadzorna i druga tijela udruge.

Slijedom iznesenog, obavljanje funkcije predsjednika, dopredsjednika, tajnika, člana upravnog ili izvršnog odbora sportske udruge može se smatrati obavljanjem upravne ili izvršne funkcije u udruzi kao neprofitnoj pravnoj osobi iz članka 14. stavka 5. ZSSI-a.

Stoga bi dužnosnik Lucian Vukelić mogao u smislu članka 14. stavka 5. ZSSI-a za vrijeme obnašanja dužnosti ravnatelja Hrvatskog zavoda za zdravstveno osiguranje obavljati funkcija predsjednika Hrvatskog biatlonskog saveza, pod uvjetom da već ne obavlja funkcije u dvije neprofitne udruge i zaklade. Za obavljanje navedenih funkcija, dužnosnik nema pravo na naknadu ili dar u toj funkciji, osim prava na naknadu putnih i drugih opravdanih troškova.

Međutim, ukazuje se dužnosniku kako je člankom 27. stavkom 3. podstavkom 1. Zakona o sportu propisano kako članovi tijela sportskog kluba - udruge za natjecanje, osobe ovlaštene na zastupanje i osobe ovlaštene na vođenje poslova ne mogu biti osobe koje ne mogu biti članovi uprave, odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti, te da je člankom 46. stavkom 5. podstavkom 4. Zakona o sportu propisano da u skupštini i izvršnom tijelu udruge - sportskog saveza ne mogu biti i imati ovlasti u zastupanju i osobe koje ne mogu biti članovi uprave, odnosno nadzornog odbora dioničkog društva prema odredbama Zakona o trgovačkim društvima i zakona kojim se uređuje sprječavanje sukoba interesa u obnašanju javnih dužnosti.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava

Člankom 18. stavkom 3. Zakona o sportu propisano je kako u slučaju sumnje je li neka djelatnost sportska djelatnost, u smislu Zakona o sportu, tumačenje o tome daje ministarstvo nadležno za sport, uz prethodno mišljenje Hrvatskog olimpijskog odbora.

S obzirom da je člankom 14. stavkom 1. ZSSI-a propisano da dužnosnici u smislu ovog Zakona ne mogu biti članovi uprava i nadzornih odbora trgovačkih društava, te da je navedena zabrana propisana beziznimno, može se shvatiti da na temelju članka 27. stavka 3. podstavka 1. Zakona o sportu, dužnosnici u smislu ZSSI-a ne bi mogli biti članovi tijela sportskog kluba-udruge za natjecanje, osobe ovlaštene za zastupanje te osobe ovlaštene za vođenje poslova po odluci ovlaštenog tijela ili na temelju općih akta sportskog kluba-udruge za natjecanje. S obzirom da Povjerenstvo nije tijelo nadležno za tumačenje Zakona o sportu, upućuje se dužnosnik da zatraži mjerodavno mišljenje Središnjeg državnog ureda za šport, kao nadležnog tijela.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Lucian Vukelić, elektronska dostava
2. Objava na internetskoj stranici Povjerenstva
3. Pismohrana